"Ühenduses" dr Charles Stanleyga.
Et maailm kuuleks evangeeliumi terve piibelliku õpetuse kaudu.
Täna saates: "Jumala headuse ilmingud"
Kas sulle läheb korda, milline Jumal tegelikult on?
Kas sul on kujunenud Jumala kohta kindlaid arusaamu?
Kas võid neid kellegagi jagada?
Kas võid nende pinnalt liikuda edasi,
et oma Jumalat paremini mõista?
See mõjutab meie elus kõike.
Sinu arusaam Jumalast kas tugevdab su usku
või toob palju ebakindlust.
See kas kasvatab su julgust või tekitab hirme.
See kas tekitab sinus soovi Talle kuuletuda või vastu hakata.
See kas tekitab sinus soovi otsida Tema tahet või kõndida omapead.
See kas toob sind Talle lähemale või viib sind Temast eemale.
Sinu arusaam Jumalast on kõige suurema kaaluga.
Sinu arusaam Jumalast on see, millel tugineb kogu su elu.
Seepärast võtamegi aja, et avada Jumala Sõna
ja vaadata, mida Ta enda kohta ütleb.
Inimestel on Jumala kohta igasuguseid mõtteid,
aga mida Ta ise ütleb?
Sellele vastab kõige paremini Tema Sõna.
Teeme lahti Psalmid 118.
See algab samamoodi,
nagu algavad Psalmid 106,
Psalmid 107 ja 118.
Need räägivad sama asja.
"Tänage Issandat, sest tema on hea, sest tema heldus kestab igavesti!"
Pidades silmas Jumala omadusi, suurust, olemust ja tegusid,
mõelgem, milline au on teada, et Jumal on hea.
Teada, et Jumal on hea.
Enamik ei mõtle esmalt Tema headusele.
Enamasti mõeldakse, et Ta on õiglane, teab kõike, viibib kõikjal.
Kuid Jumal on ka hea.
Kui Piiblis räägitakse Tema headusest, siis näeme,
et selles on igatsust olla meie vastu helde.
Tema loomuses on olla hea.
Ta tahab osutada meile head.
Ta tahab teha meile head.
Ta tahab avada meile elu häid külgi.
See on sügaval Tema loomuses.
Meenutagem, et Ta on oma olemises igavene.
Ta olemine ei muutu. Ta on alati hea.
Ta on hea praegu ja ka edaspidi.
Kuna Ta headus on igavene,
siis on head kõik Tema teod.
Elus on asju,
milles ei tundu olevat kübetki head.
Ma ei öelnud, et elus juhtub ainult head.
Ma ütlesin, et Jumal näitab alati üles head.
Kõik, mida Jumal teeb, on hea,
sest headus on Ta loomuses.
Meie teguviis ja suhtumine Temasse on need,
mis võivad põhjustada ebameeldivaid asju.
Jumal aga on hea.
Jumal on valmis tegema head igale inimesele.
Ta ütleb lausa,
et iga hea asi siin elus tuleb Tema headusest.
Jaakobuse 1 ütleb, et Tema juures ei ole muutust ega varjutuste varju
ja et iga hea and tuleb ülalt, valguste Isalt.
Iga hea asi tuleb Temalt.
Seega peaksime mõtlema Temast kui heast Jumalast.
Meile peab pärale jõudma,
et Ta pole mitte ainult vägev, kõikvõimas, õiglane ja püha,
vaid ka täienisti hea.
Ta tahab olla helde.
Ta tahab näidata meile oma headust kõikvõimalikul moel.
Võid öelda:
"Seda küll, aga ma ei saa aru,
miks Jumal on hea teiste vastu, aga mitte minu vastu."
Sa hindad seda selle järgi,
kuidas Jumal näitab oma headust teiste elus.
Arvad, et sul peaks olema samamoodi,
mistõttu tundub, et oled kõrvale jäänud.
Sa pole kõrvale jäänud.
Jumal on hea kõigile.
Ta armastab kõiki sama palju. Headus on Tema loomuses.
Headus on Temasse kirjutatud.
Ta on hea kõigile.
Küll aga esitab Jumal meile mõned nõudmised.
Otsime üles Psalmid 84.
Liigume tagasi.
Vaatame, mida siin öeldakse.
Jumal on hea, selles pole kahtlustki.
Siiski peame täitma mõned nõudmised,
et Jumal saaks oma headust täiel määral osutada.
12. salm: "Sest Issand Jumal on päike ja kilp;
armu ja au annab Issand ega keela head neile,
kes laitmatult elavad."
Puhtalt, kuulekalt.
Nüüd Psalmid 34.
Kuulake, mida siin öeldakse.
9. salm: "Maitske ja vaadake, et Issand on hea!
Õnnis on mees, kes tema juures pelgupaika otsib.
Kartke Issandat, teie, tema pühad!
Sest neil, kes teda kardavad, ei ole millestki puudust." Kes kuuletuvad.
Siin öeldakse, et Jumal jagab headust neile,
kes kõnnivad laitmatult ja Talle kuuletuvad.
Siin öeldakse, et Jumal valab välja oma headuse.
Roomlastele 8:28 ütleb,
et Jumal laseb kõik tulla heaks neile,
kes Teda armastavad ja on Tema kavatsuse kohaselt kutsutud.
Niisiis on Jumal meie vastu hea.
Et seda täiel määral kogeda,
peame kõndima laitmatult ja Talle kuuletuma.
Peame kõndima teel,
kus oleme Talle kuulekad ja Talle alistume.
Sellel teel kõndides
on meile kättesaadav kogu Jumala headus.
Kui sellelt teelt lahkun, annan mõista, et on mõni parem tee,
et on midagi paremat, mida Jumal ei taha mulle anda.
Niisiis, parem lahkun Tema teelt, sest sealpool on midagi paremat.
Sama tegid Aadam ja Eeva.
Niisiis, headuse tee
tähendab olla kõikvõimsa Jumala ees kuulekas ja laitmatu.
Seega, Jumala headus...
Rõhutan seda kõike seepärast, kuhu tahan juttu viia.
Enamasti arvame, et Jumala headus tähendab uut autot, maja, riideid,
haridust, seda ja teist. Arvame, et see ongi Jumala headus.
Ta aitab meil kaalu kaotada või juurde võtta, parem välja näha.
Selles Jumala headus väljendubki.
Teate, mis?
Ma ei kahtlegi, et see on hea, sest kõik hea tuleb Jumalalt.
Tahan aga keskenduda Jumala headuse sellele küljele,
mis on igatpidi kõrgem meie püüetest midagi teha.
Jumala headus puudutab palju enamat kui materiaalseid ja füüsilisi asju.
Jumala headuse parim osa
väljendub selles, mida ainult Jumal võib väljendada.
On asju, mida ainult Tema saab oma headusest meile anda.
Oma suurimateski püüetes ei suudaks me neid ise tekitada.
Tahan tuua Jumala headuse juures välja kolm asja,
mida meie ei saa kuidagi mõjutada ja mida saab anda ainult Jumal.
Ja Ta on neid andnud, ning annab, kui kõnnime õigel teel.
Esimesena väljendub Jumala headus Tema halastuses.
Ta näitab oma headust halastusega.
Jumala halastus on märkimisväärne mitmeski mõttes.
Enamasti seostub meile Jumala halastusega pääste.
Jätkem meelde, et kui Piiblis räägitakse halastusest,
mõeldakse enamasti Tema hellust ja hoolimist nende vastu,
kes kannatavad, on puuduses või hädas.
Meenutame Heebrealastele 4. peatükki,
mis peaks enamikule tuttav olema.
Kui mitte, siis tasuks see Piiblist üles otsida.
Vaatame paari salmi.
Need tuletavad meile meelde, kui hell on Tema süda.
15. salm ütleb Jeesuse kohta: "Sest meil pole niisugune ülempreester,
kes ei suuda kaasa tunda meie nõrkustele, vaid selline,
kes on olnud kõigiti kiusatud nii nagu meie, ja siiski ilma patuta.
Läki siis
julgusega armu aujärje ette,
et me halastust saaksime ja armu abiks leiaksime parajal ajal!"
Leiame halastust armu aujärje ees.
Siin öeldakse, et saame osa Jumala hellusest, armastusest, hoolimisest
Tema trooni ees.
Seal leiame halastust.
Jumala halastust ei ole ilma Tema kannatlikkuseta.
Otsime üles 2. Peetruse kirja 3:9.
Vaatame, mida siin räägitakse. 2. Peetruse 3:9.
Siin hoiatatakse meid.
9. salmis aga öeldakse: "Issand ei viivita tõotust täitmast..."
Ta pole maha jäänud.
"...nii nagu mõned peavad seda viivitamiseks,
vaid tema on teie vastu pikameelne, sest ta ei taha, et keegi hukkuks,
vaid et kõik jõuaksid meeleparandusele."
Jumala halastusega seoses meenuvad inimesed,
kes tulevad päästele alles elu lõpus.
Alkohoolikud, narkomaanid,
inimesed, kes on teinud palju kurja.
Nad vaatavad ennast ja mõtlevad, et neid küll Jumal päästa ei saa.
Ka sina võid seda mõelda.
"Olen elanud enamiku elust Jumalaga vaenujalal. Olen teinud kõike paha."
Võid loetleda patte,
mis nüüd tunduvad sulle kohutavad.
"Kuidas ometi võib hea Jumal sellise peale halastada?"
Ta võib, sest...
Sa ütled: "Minus pole midagi head.
Miks Ta peaks mu peale halastama?"
Sest Tema loomuses on halastada selliste peale nagu sina ja mina.
Kui otsid endas midagi,
mis teeks sind halastuse vääriliseks, ei leia sa seda kunagi.
Me kõik peame end Tema ees alandama
ja tunnistama, et meie seas pole ühtki. Head teod ei lähe arvesse.
Meie seas pole ühtegi,
kes oleks ära teeninud kõikvõimsa Jumala halastuse,
Tema kaastundliku ja armastava helluse. Pole ühtegi meist.
Ta headus väljendub selles,
et kogu oma headuses, armastuses, helduses ja hoolimises meie vastu
Ta halastab, näidates oma headust.
Ühte asja pean ütlema.
Jumala halastus on lõputu.
Jäta meelde, Jumala halastus on lõputu.
Võid aga olla Jumalale korduvalt sõnakuulmatu,
panna Talle vastu, eirata ja eitada Teda
ning surra patusena.
Jumal on endiselt halastav.
Vaata, Jumal on endiselt halastav, sest see on Ta loomuses.
Suveräänsena Ta aga laseb sul surra ilma Kristuseta,
ja sa oled Temast igaveseks lahutatud, leidmata halastust.
"Kas Ta halastus ei kestagi igavesti?"
Jah, kestab.
Kuid kas Ta osutab seda inimesele igavesti,
kui too hakkab Talle vastu, eitab ja neab Teda? Vastus on ei.
Kas Ta polegi enam halastav? Asi pole selles.
Ta ei osuta enam halastust inimesele,
kes on sellest täielikult keeldunud.
See on teine asi.
Jumal näitab oma headust ka armu teel.
Arm tähendab, et Jumal vaatab alla meie peale
ja näeb, et oleme abitud, lootusetud.
Ta näeb, et oleme meeleheitlikus olukorras.
Mida Ta teeb?
Ta näeb kõike seda ja teab, et me ise ei saa.
Jumal oma tahtest on teinud meid õigeks ja kuulutanud süüst puhtaks.
Ta on meile andestanud, meid lunastanud, pühitsenud.
Ühesõnaga, päästnud meid patu süüst ja karistusest.
Ta on võtnud täie vastutuse.
Kuidas nii? Toon näite, sest see on väga oluline.
Ütleme, et ma olen poepidaja.
Sina tuled poodi ja ütled, et oled mulle tuhat eurot võlgu.
"Ma tean, aga ma kustutasin selle võla."
Mina olen poe omanik, minul on otsustusõigus.
Selleks et võlga kustutada,
tuleb mul vaid öelda sõna ja sa oled võlast vaba.
Ka meie riigi president võib otsustada armu anda.
Tal on autoriteet, positsioon ja võim
anda inimesele armu ja lasta tal minna.
Ta ei pea tegema muud, kui otsustama.
Kuula.
Jumal ei saa
võtta vastutust sinu patu, karistuse ja süü eest nii,
et Ta lihtsalt kuulutab su süüst vabaks.
Ta ei saa.
Jah, Jumal saab teha kõike, aga mitte rikkuda oma seadust.
Tahan näidata teile, mis on see kõige tähtsam,
sest see on terve kristliku elu alus.
Nii et kuulake.
Jumal ei saa öelda: "Andeks antud.
Lunastatud. Lepitatud. Pühitsetud."
Ta ei saa.
Kuna Jumal on õiglane,
on Ta ka tõemeelne.
Kuna Jumal on tõemeelne,
juhindub Ta oma loomusest.
Piiblis ei öelda, et Jumal vaatab patule läbi sõrmede,
eirab seda või läheb sellest ringiga mööda.
Iga viimnegi patt ja patustaja -
sellega peab midagi tegema.
Patu andeksandmine ei toimu nii,
et ühel vanaisaliku olemisega jumalal tuleb järsku mõte sulle head teha.
Vaata, armu pole võimalik lahti seletada.
Andestust ja päästet pole võimalik lahti seletada.
Sellist Jumala headust,
mis väljendub armu kaudu, poleks olemas,
kui poleks ristilöödud Kristust.
Vaadake, Jumal ei saa võtta täit vastutust meie patu eest,
meie karistuse ja süü eest, kui Ta selleks midagi ei tee.
Ta ei saa öelda: "Unustame selle. Annan andeks."
Ta on öelnud, et hing, kes teeb pattu, peab surema.
Kuna Ta on asjad nii määranud,
on Ta pidanud vastutuse võtmiseks midagi tegema.
Ta tuli maa peale Jeesuse Kristusena
ja suri ristil, valas oma vere,
on kandnud tervenisti ja üleni karistuse
meie ja terve maailma pattude eest.
Jeesuse Kristuse surm on see,
tänu millele näeme Jumala armulist headust,
mis toob meile andestuse ja pääste.
Ei ole armu ilma ristita.
Jumal ei saa näidata oma armulist headust ilma ristita.
Selleta pole päästet, lunastust,
pühitsust, õigekstegemist ega kirgastamist.
Me ei saaks tunda Jumala armulist headust,
kui Jeesus poleks valanud oma verd.
See on Jumala seadus, mis paneb asjale punkti.
See on kõige kese, terve kristliku elu alus.
Paremini ei saaks seda seletada.
Mõni ütleb: "Kui Jumal on tõesti hea,
siis Ta annab mu patud andeks ja kõik."
Ta on tõepoolest võtnud täie vastutuse su patu eest. Kuidas?
Ta saatis oma ainusündinud Poja Jeesuse ristile surema ja ütles,
et "ükski, kes temasse usub, ei hukkuks, vaid et tal oleks igavene elu".
Minu ülesanne on võtta vastu Jumala arm.
Kuidas?
Nii, et võtan vastu Tema Poja Jeesuse,
kelle surm on maksnud kinni kõik mu patud.
Ilma selleta ei saa ma andeks.
Jumal võib olla su vastu kui tahes hea,
aga sa ei saa seda vastu võtta, kui sa ei võta Jeesust oma Päästjaks.
Muidu sa ei saa Isa juurde. (Jh 14:6)
Headuse tee on sillutatud Jeesuse verega.
See ei ole mõni kõnekujund või Piibli terminoloogia,
vaid tõelisus.
Kui mõelda, võib ju igaüks elada Jumalat ignoreerides,
samas kui Piibel räägib selgesõnaliselt,
et Jumal on kõige hea allikas
ja et Ta näitab oma headust halastuse
ja armu kaudu.
Niisamuti teeb Ta seda armastuse kaudu.
"Arvasin, et halastus ja arm ongi armastus."
Eks see ole tõesti osa sellest,
aga kuidas armastust defineerida?
See pole võimalik.
Kuna see on läbinisti igavene, täiuslik ja muutumatu.
Meie jaoks tähendab see kindlust.
Kiitus Issandale, et see ei muutu.
Me kõik oleme vast teinud asju, mis võiksid Ta armastust kustutada.
Selle peale ütlen niipalju,
et ükski patt ei kustuta Jumala armastust meie vastu.
Kas see annab patu tegemiseks õiguse? Mitte mingil juhul.
Olgu öeldud, et Jumala armastus ei väljendu ainult heades asjades,
vaid ka distsipliinis.
"Pidid sa seda mainima?"
See kuulub armastuse juurde.
Vaadake, distsipliin on armastusega kasvatamine.
Kasvatatava hüvanguks.
Armastusest ajendatuna.
See ongi distsipliin.
Jumal näitab sellega oma armastust ja headust.
Kui meil on raske, siis mida Jumal teeb?
Ta näitab oma headust,
sest Ta teab, millist vilja Ta armastus kannab.
Kes meist poleks olnud olukorras,
kus on valus, raske ja ebameeldiv olla,
ja küsinud Jumalalt, miks see juhtub, kui Ta on hea.
Jumal aga näeb minevikku, olevikku ja tulevikku.
Ta näeb, millist külluslikku vilja see hakkab kandma,
kuidas Ta saab hakata sind kasutama, mida Ta saab su elus teha.
Selle hetke valu ja kannatus
on tegelikult Jumala väga suur headus.
Ta valmistab sind ette iseenda auks.
Ta valmistab sind ette, et sa oleksid täielik.
Seda ei juhtuks, kui Jumal ei saadaks sind läbi nutuoru.
Sinu arvates on see nutuorg, sest sa nutad.
Jumal aga näeb seda kui armastuseorgu, mis sind kasvatab.
Ta armastab alati.
Ta armastus meie vastu ei lakka.
"Kindlasti on mõni patt, mis Tema armastuse kaotab." Võimatu.
Ma pole öelnud, et Jumal näitab oma armastust,
hellust, kaastunnet ja armu igavesti.
Kuid Ta armastab sind igavesti.
See on ju Tema loomuses.
Mõtle, kui mitmekülgselt Jumal sulle oma headust näitab.
Oma halastuses, helluses ja helduses.
Armus, mille kaudu Ta on võtnud täie vastutuse
ja hoolitsenud sinu süü, karistuse ja patu eest.
Peale selle on Ta andnud sulle armu ja jõudu -
kõike, mida on eluks vaja.
Oma armastuses su vastu...
Kuidas küll Jumala armastust kirjeldada?
Kui keegi paluks mul Jumala armastusest rääkida, seda seletada,
teeksin nii...
Rist.
See sõna peidab endas rohkem kui ükski teine.
See on Jumala armastuse suurim avaldus.
Pole midagi suuremat,
mis oleks võrreldav ristiga - Jumala armastuse mõttes.
Nõnda on Jumal maailma armastanud,
et Ta oma ainusündinud Poja on andnud, et kes Temasse usub,
ei hukkuks, vaid saaks igavese elu. (Jh 3:16)
Me seisame Jumala armus.
Me oleme kaetud Jumala armuga. Me elame Jumala armust.
Me võtame vastu Jumala armastust.
Tema halastus on meid hoidnud.
Tema halastused pole lõppenud.
Tema armastus on mõõtmatu. Tema arm on ammendamatu.
Sellist Jumalat me teenime ja armastame,
igatseme Talle kuuletuda.
Mõelge ühele asjale.
Rääkisin teile lihtsat ja piibellikku tõde Jumala headuse kohta.
Vähemalt osa sellest.
Nüüd ma küsin.
Meile antakse võimalus
võtta vastu halastuse, armu ja armastuse Jumal.
Saame käia Jumala valmistatud teel,
mis on sillutatud Jeesuse verega.
Headuse teel, millelt leiame ainult selle parima.
Kõige parema osa, mida saab anda vaid suveräänne ja läbinisti hea Jumal.
Kas poleks ääretult rumal
rajada omaenda teed
ning keelduda küllusest ja rikkusest,
mis on kõikvõimsa Jumala halastuses, armus ja armastuses?
Minus on küll midagi,
mis ei lase mul kõndida sõnakuulmatuses
Jumala ees, kes on niivõrd armastav,
armuline, halastav ja kõike muud.
Ta igatseb vaid meie kiitust,
kuulekust, teenimist, austust.
Kas sa ei arva, et Tema on väärt kõike, mis meil on anda?
Meid ennast, meie elu ja kõike, mis selles on.
Kui saade on olnud sulle õnnistuseks,
külasta meie kodulehte intouch.org.
"Ühenduses" juhib inimesi kõikjal maailmas Jumala tundmisse
ja ehitab üles kohalikku kogudust.
Saadet toetab In Touchi organisatsioon
ning see on saanud teoks Jumala armu, palvete ja annetuste toel.
Tõlge: Karin Reisko